Byna liefde – Roekeloos
Gepubliseer deurRoekeloos	 01/01/2009 29/12/2016 1 Kommentaar op Byna liefde
Byna liefde, kortverhale op die snykant van die liefde, dit is Izak de Vries se jongste bundel. Wesenlik gaan hierdie verhale oor twee kompulsies: die liefde en skryf oor die liefde. In 'n sekere sin gaan dit oor die soeke na die volmaakte liefdesverhaal – op papier sowel as in die lewe.
Dit is verhale waarin klomp verborgenhede eksplisiet gemaak word: seks, buitensporige seks, en allerhande nuwe maniere waarop na seksuele vervulling gesoek word. En dan sien jy telkens ook hoe 'n skrywer se begeerte na sy karakters se begeerte eksplisiet gemaak word, hoe 'n skrywer en/of kunstenaar deur sy eie begeertes gelei en verlei word … totdat sy eie karakters terugpraat, die objekte van sy begeerte beswaar maak teen sy al te gemaklike manlike fantasieë.